Аргуэру хэщIыныгъэ
Республикэ сымаджэщым полицэм и сержант Къуэн Аслъэн зыкъимыщIэжу и псэр щыхэкIащ.
Бадзэуэгъуэм и 13-м къалэныр езыхьэкI полицэм и лэжьакIуищым шэч зыхуащIа цIыхуищ я дэфтэрхэр къапщытэн мурадкIэ Налшык къалэ къыщагъэувыIащ. Иужьрейхэр хабзэхъумэхэм къахэуэу щIадзащ. А махуэ дыдэм хэкIуэдащ полицэм и прапорщик Верещагин Дмитрий. Полицэм и сержант Къуэн Аслъэнрэ и ныбжьэгъумрэ уIэгъэ хъуащ. Дохутырхэр абыхэм я гъащIэм ерыщу щIэбэнащ.
КъБР-м щыIэ МВД-м полицэм и плъыр-пост къулыкъум и батальон щхьэхуэм и 1-нэ ротэм и 2-нэ взводым хэт, полицэм и сержант Къуэн Аслъэн Зулымбэч и къуэр 1980 гъэм фокIадэм и 29-м къалъхуащ. Къэрал кIуэцI IуэхухэмкIэ органхэм 2010 гъэм лэжьэн щыщIидзащ, иужьрей къулыкъур 2012 гъэм и щIышылэм щыщIэдзауэ ирихьэкIырт. Абы сабий цIыкIуитI къыщIэнащ. Къуэн Аслъэн гугъуехьым зыпыIуидзыртэкъым, шынэ зымыщIэт.
КъБР-м щыIэ МВД-м полицэм и плъыр-пост къулыкъум и батальон щхьэхуэм и 1-нэ ротэм и 2-нэ взводым и къудамэм и унафэщI полицэм и прапорщик Верещагин Дмитрий Владимир и къуэр 1981 гъэм мэкъуауэгъуэм и 7-м къалъхуащ. Къэрал кIуэцI IуэхухэмкIэ органхэм 2007 гъэм лэжьэн щыщIидзащ, иужьрей къулыкъур 2012 гъэм и щIышылэм щыщIэдзауэ ирихьэкIырт.
Верещагинымрэ Къуэнымрэ Налшык къалэрэ Плановскэ къуажэмрэ щыщIалъхьащ.
Къэрал кIуэцI IуэхухэмкIэ
министерствэу
КъБР-м щыIэм и пресс-IуэхущIапIэ.
